**Helstu niðurstöður úr málstofum jafnréttisþingsins 2013**

Lögbundið jafnréttisþing var haldið 1. nóvember síðastliðinn. Hlutverk þingsins er að efna til samræðu milli stjórnvalda og þjóðar um málefni kynjajafnréttis og gefa öllum áhugasömum kost á að hafa áhrif á stefnu stjórnvalda í jafnréttismálum. Fjallað var um fjölmargar hliðar jafnréttismála en megináhersla var að þessu sinni á jafnrétti á vinnumarkaði. Skýrsla félags- og húsnæðismálaráðherra um stöðu og þróun jafnréttismála var lögð fyrir þingið. Aðaldagskrá þingsins var send beint út á vefnum en var jafnframt tekin upp og er upptakan aðgengileg á heimasíðunni. Fjölmargir tóku þátt á þinginu en fyrirlesarar og þátttakendur í pallborðum voru 74 talsins. Skráðir gestir á þinginu voru yfir 300 manns.

**Helstu niðurstöður úr málstofum jafnréttisþingsins:**

**Málsstofa 1 – Jafnvægi: List hins ómögulega. Um samræmingu fjölskyldu og atvinnulífs.**

Niðurstöður erindanna voru nokkuð samhljóma. Enn þann dag í dag er líf karla meira skilgreint út frá launavinnu og líf kvenna út frá fjölskyldunni. Þó svo að reynt hafi verið að skapa aðstæður til að breyta hefðbundinni verkaskiptingu inni á heimilinu þá hefur það reynst erfitt í framkvæmd. Nefnt var að orsökina væri að finna í samfélagslegum gildum s.s. samfélagslegum hugmyndum um góðar mæður. Réttur til fæðingarorlofs foreldra er nú jafn en konur nýta réttinn í meira mæli en karlar.

Í umræðunum, bæði í pallborði og í sal, var ljóst að fólk vill skoða leiðir til að jafna ábyrgð foreldra inni á heimilinu sem og að laga samfélagslegar stofnanir að þörfum fjölskyldunnar. Mikilvægt er að ræða kosti þess og galla að stytta vinnuvikuna og skoða skipulagið í skólakerfinu í samræmi við skipulag atvinnulífsins en í dag valda væntingar þessara kerfa vandanum. Einnig var lögð áhersla á að auka vitund í samfélaginu um mikilvægi samræmingar fjölskyldu og atvinnulífs.

Umfjöllun um samræmingu fjölskyldu- og atvinnulífs má finna á bls. 36 í skýrslu félags- og húsnæðismálaráðherra um stöðu og þróun jafnréttismála árið 2013 sem lögð var fyrir jafnréttisþingið.

**Málstofa 2 – Meira sundur en saman? Um orsakir og afleiðingar hins kynskipta vinnumarkaðar.**

Í þessari málstofu voru þrjú erindi. Fjallað var um áhrif laga um fæðingarorlof frá árinu 2000, kynjamyndir almenns verkafólks og takmarkandi sýn ungmenna á störf. Fram kom að eftir að fæðingarorlofslögin tóku gildi hefur verulega dregið saman með foreldrum hvað lengd orlofstöku varðar. Feður taka nú meiri tíma í að sinna föðurhlutverkinu og sinna í auknum mæli umönnun og uppeldi barna sinna. Varðandi kynjamyndir almenns verkafólks kom fram að karlmenn eru fjölmennari í öllum greinum ef velferðarþjónusta og þjónustustörf eru undanskilin. Farið var yfir kynjaskiptingu í hlutastörfum en þar hafa konur alltaf verið fjölmennari. Karlmönnum fjölgaði hins vegar í hlutastörfum í kjölfar efnahagsþrenginganna. Mikilvægt er, og ætti að vera forgangsmál í jafnréttisbaráttunni, að hækka laun kvenna í hefðbundnum kvennastéttum. Einnig þarf að huga að vinnuvernd þeirra sem starfa inni á heimilum eins og t.d við þrif, barnagæslu og almenn umönnunarstörf.

Rætt var um mikilvægi þess að brjóta upp kynskiptan vinnumarkað og vinna gegn íhaldssömum hugmyndum um karla- og kvennastörf. Fjölga þarf konum í hefðbundnum karlastörfum og körlum í hefðbundnum kvennastörfum. Staðalmyndir kynjanna takmarka náms- og starfsval og standa í vegi fyrir því að einstaklingurinn fái notið hæfileika sinna og langanna óháð kyni. Efla þarf náms- og starfsfræðslu og gera sérstakt átak með það að markmiði að brjóta upp staðalmyndir kynjanna sem takmarka og hamla. Einnig þarf að taka til skoðunar og greina launamun milli starfa en ekki aðeins innan sömu eða sambærilegra starfa. Umfjöllun um kynbundið náms- og starfsval má finna á bls. 46 í skýrslu félags- og húsnæðismálaráðherra um stöðu og þróun jafnréttismála árið 2013 sem lögð var fyrir jafnréttisþingið.

**Málstofa 3 – Allar krónur eru kynjakrónur. Um kynjaða hagstjórn og fjárlagagerð.**

Framsögufólk kom annars vegar frá Reykjavíkurborg og hins vegar fjármála- og efnahagsráðuneytinu. Hjá bæði ríki og borg vinna nú nokkrir hópar að verkefnum í kynjaðri hagstjórn og fjárlagagerð, eða kynjaðri fjárahags- og starfsáætlunargerð eins og aðferðin er kölluð hjá Reykjavíkurborg. Fjölluðu erindin um innleiðinguna og reynsluna af henni. Lögð var áhersla á að um væri að ræða langhlaup og lærdómsferli. Reynslan á báðum stöðum hefur sýnt að um er að ræða gagnlega aðferðafræði til að tryggja að útdeiling fjármuna stuðli að auknu jafnrétti. Meiri upplýsingar liggja fyrir þegar ákvarðanir eru teknar sem stuðlar að upplýstari ákvarðanatöku.

Þessi aðferðafræði hefur opnað augu fólks fyrir hinu ólaunaða umönnunarhagkerfi og þeirri staðreynd að þar hallar verulega á konur þar sem þær enn bera hitann og þungan af umönnun jafnt barna og aldraðra foreldra. Það hefur reynst stuðningur fyrir hendi við verkefnið hjá bæði ríki og borg. Borgarstjórn hefur samþykkt breytingar á reglum varðandi gerð fjárhagsáætlunar borgarinnar. Einnig liggur fyrir frumvarp til laga um opinber fjármál þar sem kveðið er á um kynjaða hagstjórn og fjárlagagerð. Vissulega hafi verið hindranir í vegi og borið hefur á því að kynjuð hagstjórn og fjárlagagerð hafi ekki verið efst á forgagnslistanum. Til að þoka málum áfram þarf pólitískan stuðning, fræðslu og hugafarsbreytingu ásamt því að fólk tileinki sér aðferðafræðina í daglegum störfum.

**Málstofa 4 – Gangan langa. Konur, völd og áhrif.**

Hér laut niðurstaðan að því að konur þurfa enn að sækja fram og ekkert er sjálfgefið þó að Ísland sé í fyrsta sæti á lista World Economic Forum yfir jafnrétti, fimmta árið í röð. Ekki má sofna á verðinum því bakslag getur auðveldlega orðið eins og dæmin sanna. Við verðum sjálf að halda umræðunni á lofti. Rætt var um reynslu Norðmanna og áhyggjur þeirra af því að þrátt fyrir kynjakvóta hafi konum ekki fjölgað í hópi æðstu stjórnenda. Mest var rætt um kynjakvótann í stjórnum fyrirtækja og þrátt fyrir misjöfn viðhorf í upphafi til kvótalaganna ríki almenn ánægja með þau í dag. Þau eru staðreynd sem við vinnum með. Rætt var um margbreytileika og fjölbreytileika í sambandi við kynjakvótann sem málstofan var sammála um að skilaði sér í betra samfélagi og atvinnulífi. Rannsóknir úr háskólasamfélaginu voru ræddar og gerð var grein fyrir rökum með og á móti sértækum aðgerðum sem þessum en einnig var sagt frá verkefnum og hvernig gengi að fjölga konum í stjórnum og æðstu stjórnunarstöðum í atvinnulífinu. Mörgum spurningum er enn ósvarað en málstofan hvetur til áframhaldandi umræðu, rannsókna og verkefna á þessu sviði.

Rætt var um menntun grunnskólabarna og kennslu í kynjafræði sem leiddi inn á umræður um námsefni grunnskólabarna og kennaramenntun almennt en jafnréttisfræðsla á öllum skólastigum er nú hluti aðalnámskrár.

Umfjöllun um kyn og völd má finna á bls. 63 í skýrslu félags- og húsnæðismálaráðherra um stöðu og þróun jafnréttismála árið 2013 sem lögð var fyrir jafnréttisþingið.

**Málstofa 5 – Útvíkkun jafnréttishugtaksins. Innleiðing Evróputilskipana um jafna meðferð einstaklinga.**

Hér var rætt um fyrirhugaða útvíkkun jafnréttishugtaksins í íslenskri löggjöf. Nánar tiltekið að orðið jafnrétti lúti ekki einungis að hinu hefðbundna jafnrétti milli karla og kvenna heldur einnig að jafnrétti hvað varðar kynþátt, þjóðernisuppruna, trú, lífsskoðun, aldur, fötlun, skerta starfsgetu, kynhneigð og kynvitund. Framsögumenn komu úr fræðasamfélaginu sem og úr atvinnulífinu. Lýst var yfir ánægju með að í þessari málstofu væri fjölbreytileiki kvenna og karla sýnilegur en nauðsynlegt væri að viðurkenna það að kynjajafnrétti verði ekki að fullu náð nema að einnig verði tekið á öðru jafnrétti. Það væri á köflum áhyggjuefni hvað kynjajafnréttisslagsíðan væri í umræðunni stundum sterk á kostnað annars jafnréttis.

 Fundarmenn fögnuðu því að loksins væri verið að setja mismununarlöggjöf hér á landi eins og hin Norðurlöndin og þau Evrópuríki sem Ísland miðar sig helst við hafa gert fyrir þó nokkru síðan. Einnig voru fundarmenn sammála því að vanda yrði vel til verka, sérstaklega við útfærslu stofnunarinnar sem verður framkvæmdar- og eftirlitsaðili með lögunum. Stofnunin þarf að vera öflug og nauðsynlegt er að innan hennar verði til staðar sérþekking á öllum sviðum mismununar. Hætta er á að það kerfi sem við búum við sé of veikburða til að taka við þessum nýju og krefjandi hlutverkum. Lýst var áhyggjum af því hversu fá mál koma fyrir kærunefnd jafnréttismála. Lögð var áhersla á stöðuga samræðu milli stjórnvalda, grasrótarinnar og fræðasamfélagsins varðandi þessi málefni. Rætt var um það hvort að lög leystu allan vanda hvað varðar fordóma og mismunun almennt. Fundarmenn voru sammála um að þótt lögin ein og sér leysi ekki allan vanda séu þau afar mikilvægt tæki í baráttunni gegn mismunun.

**Málsstofa 6 – Réttarkerfið og réttlætið. Um einkenni og meðferð nauðgunarmála innan réttarkerfisins.**

Framsögumenn komu m.a. frá háskólasamfélaginu, Neyðarmóttöku, Geðdeild og Áfallamiðstöð Landspítalans, Ríkissaksóknara, Lögreglunni á Höfuðborgarsvæðinu og Stígamótum. Fjallað var fyrst og fremst um meðferð nauðgunarmála. Farið var meðal annars yfir þá þætti sem áhrif hafa á meðferð nauðgunarmála innan réttarkerfisins, farið var yfir rannsókn á dómum Hæstaréttar um nauðgun unglingsstúlkna og farið var yfir eðli og afleiðingar kynferðisbrota og því velt upp hvort aukin þekking þar á hafi haft áhrif á réttarkerfið. Margt þótti hafa breyst til batnaðar á Íslenska réttarkerfinu í þessum málum enda hefur tilkynningum fjölgað gífurlega frá 1990 þótt aðeins sé kært strax í helmingi málanna. Mikið verk er þó enn fyrir höndum en úrræðin eru til staðar eða eru að komast til framkvæmda og nefnt var sem dæmi sérstakt fræðslunámskeið um verkferla í viðkvæmum málum – kynferðisbrotamálum - sem haldið verður bráðlega fyrir lögreglumenn. Þótt greina megi aukna þekkingu hjá öllum fagaðilum sem koma að meðferð mála má auka fræðslu og menntun lögreglumanna til að styrkja þá í starfi. Það má læra af hinum Norðurlöndunum hvernig hægt sé að stórbæta upplýsingastreymi til brotaþola. Sönnunarbyrði í nauðgunarmálum var mikið rædd. Sammælst var um það að þörf er á að gera réttarkerfið mun manneskjulegra.

Umfjöllun um kynbundið ofbeldi má finna á bls. 77 í skýrslu félags- og húsnæðismálaráðherra um stöðu og þróun jafnréttismála árið 2013 sem lögð var fyrir jafnréttisþingið